محمود رضا ( اتولد فى القاهره فى 11 نوفمبر 1930 ) واتوفى فى القاهره فى 10 يوليو 2020 هو راقص و مصم رقصات و ممثل مصرى ابتدا حياته العمليه كهاوى للرقص الايقاعى و بعدين احترف الرقص و تصميم الرقصات الشعبيه و كون فى سنة 1959 فرقة رضا اللى كانت اول فرقة رقص فولكلورى فى تاريخ مصر و اتنقل بيها من المحليه للعالميه و بقت ليه شهره كبيره فى مصر و براها.اتعلم محمود رضا الرقص على ايد أخوه الكبير على رضا. اتولد محمود رضا فى القاهره سنة 1930 و بعد ماخلص المدرسه الثانوى دخل كلية التجاره فى جامعة القاهرة و اتخرج سنة 1955. اتجاه محمود رضا لتكوين فرقة رقص شعبى فى مصر جه تقريباً بالصدفه. فوقت ماكان فى بكالريوس التجاره راح المسرح عشان يتفرج على عرض رقص فولكلورى كانت بتقدمه فرقه من الأرجنتين فعجبه العرض و بعد ماخلص راح لأعضاء الفرقه ورا الكواليس عشان يسلم عليهم و يعبرلهم عن اعجابه برقصهم فلما عرفو انه بيرقص جربوه و عجبهم فضموه للفرقه و رقص معاهم فى القاهره و اسكندريه و سافر معاهم روما و باريس. فى باريس كان بياخد يوميه بتعادل اتنين جنيه مصرى كان بيدفعهم لدروس بياخدها فى مدرسة باليه.